## Pravilnik o načinu planiranja, programiranja, izradi i izvršenju proračuna Ministarstva obrane

### NN 38/2003 (13.3.2003.), Pravilnik o načinu planiranja, programiranja, izradi i izvršenju proračuna Ministarstva obrane

# MINISTARSTVO OBRANE

526

Na
temelju članka 130. stavka 2. Zakona o obrani (»Narodne novine«, broj 33/02. i
58/02.) donosim

## PRAVILNIK

### O NAČINU PLANIRANJA, PROGRAMIRANJA, IZRADI I IZVRŠENJU PRORAČUNA MINISTARSTVA OBRANE

I.
TEMELJNE ODREDBE

Članak
1.

Ovim Pravilnikom uređuje se upravljanje resursima
obrane s ciljem efikasne i racionalne raspodjele raspoloživih resursa sukladno
obrambenim ciljevima Republike Hrvatske.

Upravljanje resursima obrane provodi se kroz Sustav
planiranja, programiranja, izrade i izvršenja proračuna Ministarstva obrane (u
daljnjem tekstu: SPPP).

SPPP omogućava ocjenu razine ostvarenja postavljenih
obra­m­benih ciljeva kroz praćenje realizacije obrambenih programa.

SPPP se sastoji od četiri kontinuirane i međusobno
povezane faze: planiranja, programiranja, izrade i izvršenja proračuna. Faze
SPPP-a su dinamičke i cikličke.

Članak 2.

Pojedini izrazi upotrijebljeni u ovom Pravilniku
imaju sljedeća značenja:

1. *Obrambeno planiranje* kontinuirana je
sustavna planska djelatnost koju provode tijela državne vlasti i tijela državne
uprave te Oružane snage Republike Hrvatske (u daljnjem tekstu: Oružane snage)
na području obrane. Tom se djelatnošću, u smislu ovoga Pravilnika, definiraju,
usklađuju, razrađuju i usvajaju opći i posebni strategijski ciljevi iz nadležnosti
svih nositelja planiranja u Ministarstvu obrane i Oružanim snagama. Sastoji se
od strategijskog, razvojnog i operativnog planiranja.

2. *Programiranje* je kontinuirani proces u
kojem se usvojeni planovi prevode u programe tijekom određenog vremenskog
razdoblja u okvirima raspoloživih resursa obrane.

3. *Resursi
obrane* podrazumijevaju ljude, opremu, prostor i objekte, te financijska
sredstva za njihov razvoj, potporu i održavanje.

4. *Program* predstavlja skup nezavisnih, ali međusobno
povezanih aktivnosti i projekata koji su usmjereni prema ispunjenju zajedničkog,
općeg cilja.

5. *Aktivnosti* su trajne, a projekti
jednokratne zadaće kojima se postižu posebni ciljevi navedeni u planskim
dokumentima. Integriraju personalne, materijalne i financijske resurse obrane
potrebne za postizanje definiranih ciljeva.

6. *Nositelj programa* je ustrojstvena jedinica
Ministarstva obrane koja je odgovorna za prevođenje usvojenih planova iz
razvojnih i provedbenih dokumenata planiranja u programe kroz razvoj aktivnosti
i projekata te koordinaciju i organizaciju nositelja aktivnosti i projektnih
timova unutar programa iz svoje nadležnosti. Nositelji programa prate izvršenje
ukupnog programa iz svoje nadležnosti.

7. *Nositelj aktivnosti* je ustrojstvena
jedinica Ministarstva obrane i Oružanih snaga koja je odgovorna za
strukturiranje i izradu prijedloga aktivnosti koji su u funkciji izvršenja
programa, te prati izvršenje aktivnosti iz svoje nadležnosti.

8. *Projektni tim* je stručno tijelo koje se
ustrojava u cilju realizacije određenog projekta. Njegov rad reguliran je
Pravilnikom o radu projektnih timova.

9. *Programski elementi* su sve ustrojstvene
jedinice Ministarstva obrane te zapovjedništva, ustanove i postrojbe Oružanih
snaga koje sudjeluju u provedbi programa i planiraju resurse za njihovu
provedbu.

10. *Glavne proračunske kategorije*
predstavljaju grupirane račune Računskog plana Ministarstva obrane.

11. *Proračun Ministarstva obrane* je procjena
godišnjih prihoda te utvrđeni iznos izdataka koji moraju biti uravnoteženi s
prihodima. Donosi se i važi za jednu kalendarsku godinu i predstavlja odobrene
razine financiranja svih programa Ministarstva obrane i Oružanih snaga za
narednu godinu.

12. *Izrada proračuna* podrazumijeva
formuliranje i obraz­lo­ženje zahtjeva za financijskim sredstvima kroz Računski
plan Ministarstva obrane.

13. *Izvršenje proračuna* podrazumijeva izvršenje
i kontrolu izvršenja proračuna.

14. V*ijeće za upravljanje SPPP-om* (u daljnjem
tekstu: Vi­jeće) je tijelo najviše razine u SPPP-u koje upravlja i nadzire
procese SPPP-a, vrši razmatranje prijedloga programa, procjenjuje prioritete te
daje preporuke za financiranje izabranih programa.

Članak 3.

Odredbe ovoga Pravilnika temelje se na Zakonu o
obrani, a sukladne su Zakonu o proračunu, Zakonu o sustavu državne uprave,
Uredbi Vlade Republike Hrvatske o unutarnjem ustrojstvu Ministarstva obrane,
Odluci Predsjednika Republike Hrvatske o veličini, sastavu i mobilizacijskom
razvoju Oružanih snaga Republike Hrvatske te Odluci Predsjednika Republike
Hrvatske o vojno-područnoj podjeli Republike Hrvatske.

II. PLANIRANJE

1. Strategijsko planiranje

Članak
4.

Strategijsko
planiranje sastavnica je obrambenog planiranja u okviru koje tijela zakonodavne
i izvršne vlasti dokumentima najviše razine dugoročno definiraju sigurnosne i
obrambene zah­tjeve Republike Hrvatske te načine osiguravanja sigurnosnih i
obrambenih potreba. Dokumenti strategijskog planiranja su: Strategija obrane
Republike Hrvatske, Vojna strategija Republike Hrvatske i Strategijski pregled
stanja vojnih sposobnosti.

Vojnu
strategiju Republike Hrvatske usvaja Predsjednik Republike Hrvatske sukladno
odredbama Zakona o obrani.

Članak
5.

Strategijski
pregled stanja vojnih sposobnosti predstavlja ocje­nu godišnje realizacije
dugoročnih strategijskih dokumenata obram­benog planiranja sa stajališta
primjerenosti konceptualnih rješenja promjenama u sigurnosnom okruženju. U slučaju
potrebe, temeljem ovog dokumenta ministar obrane predlaže Vladi Republike
Hrvatske izmjene odnosno dopune strategijskih dokumenata iz kojih se izvode
pojedine obrambene sposobnosti ili obrambeni koncept u cjelini. Nakon formalne
verifikacije strategijskih dokumenata pokreće se postupak prilagođivanja svih
dokumenata u SPPP-u.

Nositelj
izrade dokumenta iz stavka 1. ovoga članka je Uprava za obrambenu politiku u
suradnji s Vojnom-sigurnosnom agen­­cijom, Glavnim stožerom Oružanih snaga
Republike Hrvat­ske (u daljnjem tekstu: Glavni Stožer) i drugim tijelima državne
uprave.

Strategijski
pregled vojnih sposobnosti provodi se do 20. veljače. Odobrava ga ministar
obrane do kraja veljače.

Pored
redovnih, mogu se provoditi i izvanredni strategijski pregledi u slučajevima
velikih promjena u užem ili širem sigurnosnom okruženju, te unutarnjih promjena
koje bitno utječu na obrambene interese i ciljeve odnosno obrambeni koncept,
veli­činu, sastav i strukturu vojnih sposobnosti, a što će zahtijevati promjene
u dokumentima SPPP-a.

2.
Razvojno planiranje

Članak 6.

Razvojno planiranje sastavnica je obrambenog
planiranja unutar koje se u dugoročnim i srednjoročnim okvirima kreiraju
izgradnja, razvoj i održavanje personalnih i materijalnih obrambenih
sposobnosti.

Dokumenti razvojnog planiranja su:

– dugoročni:

– Dugoročni plan razvoja Oružanih snaga

– srednjoročni:

– Srednjoročni plan razvoja Ministarstva obrane i Oružanih
snaga.

Članak 7.

Dugoročni plan razvoja Oružanih snaga definira dugoročnu
projekciju razvoja vojnih sposobnosti potrebnih za ispunjenje zahtjeva u
narednom desetogodišnjem razdoblju iz Strategije obrane Republike Hrvatske i
Vojne strategije Republike Hrvatske kroz sedam planskih područja
(Funkcioniranje Oružanih snaga, Obuka i ostale aktivnosti Oružanih snaga,
Izobrazba i profesionalni razvoj, Opremanje i modernizacija, Objekti i
infrastruktura, Međunarodna suradnja i Upravni i opći poslovi) te načine rješavanja
slabosti sustava uočenih u Godišnjem izvješću o spremnosti obrambenog sustava,
provođenju kadrovske politike i ukupnom stanju u Oružanim snagama.

Na
temelju ovog plana Predsjednik Republike Hrvatske donosi Odluku o veličini,
sastavu i mobilizacijskom razvoju Oru­žanih snaga Republike Hrvatske i Odluku o
vojno-područnoj podjeli Republike Hrvatske, a ministar obrane odluke o personalnom
i materijalnom ustroju Oružanih snaga Republike Hrvatske.

Glavni stožer Oružanih snaga Republike Hrvatske izrađuje
Dugoročni plan razvoja Oružanih snaga prve godine dugoročnog planskog razvoja
uz obveznu suradnju sa ostalim ustrojstvenim jedinicama Ministarstva obrane i
dostavlja ga Vijeću do 15. trav­nja. Vijeće raspravlja i usuglašava Dugoročni
plan razvoja Oru­žanih snaga i do 25. travnja ga dostavlja ministru obrane.

Ministar
obrane daje suglasnost na Dugoročni plan razvoja Oružanih snaga i podnosi ga
Vladi Republike Hrvatske do kraja travnja. Plan iz stavka 1. ovog članka usvaja
Hrvatski sabor na prijedlog Vlade Republike Hrvatske i uz suglasnost
Predsjednika Republike Hrvatske.

Dugoročni
plan razvoja Oružanih snaga obavezno se donosi svakih pet godina, a po potrebi
i češće, sukladno Godišnjem izvješću o spremnosti obrambenog sustava, provođenju
kadrovske politike i ukupnom stanju u Oružanim snagama.

Članak 8.

Po usvajanju Dugoročnog plana razvoja Oružanih snaga
nadležni nositelji izrade provedbenih dokumenata pristupaju izradi dokumenata
provedbenog planiranja: Plana upravljanja osobljem, Plana opremanja i
modernizacije Oružanih snaga, Plana među­narodne vojne suradnje, Plana strateških
komunikacijskih mreža i informatizacije Ministarstva obrane i Oružanih snaga te
Plana gospodarenja nekretninama.

Ovi dokumenti razrađuju aktivnosti i projekte koji će
početi ili će se nastaviti odvijati u narednom dugoročnom razdoblju.

Članak 9.

Srednjoročni plan razvoja Ministarstva obrane i Oružanih
snaga razrađuje usvojene planove kroz projekte i grupe aktivnosti te daje
financijske parametre potrebne za njihovu realizaciju po planiranoj godišnjoj
dinamici i po programskoj strukturi. Odnosi se na razdoblje od 6 godina. Temelj
za izradu ovog dokumenta su Dugoročni plan razvoja Oružanih snaga i provedbeni
dokumenti planiranja, te Zakon o sustavu državne uprave i Uredba Vlade
Republike Hrvatske o unutarnjem ustrojstvu Ministarstva obrane.

Glavni stožer izrađuje do 5. srpnja prijedlog
Srednjoročnog plana razvoja u dijelu koji se odnosi na Oružane snage a Tajništvo
ministarstva ga dopunjava s dijelovima koji se odnose na Ministarstvo obrane i
dostavlja Vijeću svake godine najkasnije do 15. srpnja. Po raspravljanju i
usuglašavanju, Vijeće Srednjo­ročni plan razvoja Oružanih snaga i Ministarstva
obrane do 25. srpnja dostavlja ministru obrane na usvajanje. Rok za usvajanje
Srednjoročnog plana razvoja Ministarstva obrane i Oružanih snaga je kraj
srpnja.

3.
Operativno planiranje

Članak 10.

Operativno
planiranje sastavnica je obrambenog planiranja unutar koje se upravlja
personalnim i materijalnim resursima, s ciljem što potpunijeg i konzistentnijeg
ostvarivanja strategijskog i razvojnog planiranja. Operativnim planiranjem
najizravnije se povezuju funkcije planiranja s programiranjem i izradom prora­čuna.
Dokumenti operativnog planiranja kratkoročni su dokumenti: Godišnji vojni
prioriteti, Godišnje smjernice obrambenog planiranja, Plan Oružanih snaga
Republike Hrvatske i Godišnje izvješće o spremnosti obrambenog sustava, provođenju
kadrovske politike i ukupnom stanju u Oružanim snagama.

Članak
11.

Godišnji
vojni prioriteti kratkoročni je dokument operativnog obrambenog planiranja
kojim načelnik Glavnog stožera, na temelju Srednjoročnog plana razvoja
Ministarstva obrane i Oru­žanih snaga i Godišnjeg izvješća o spremnosti
obrambenog sustava, provođenju kadrovske politike i ukupnom stanju u Oružanim
snagama, ministru obrane predlaže godišnje prioritete po svim elementima održavanja
i razvoja Oružanih snaga.

Dokument
iz stavka 1. ovoga članka izrađuje Glavni stožer do 15. travnja a odobrava ga
načelnik Glavnog stožera do kraja travnja.

Članak
12.

Godišnje
smjernice obrambenog planiranja kratkoročni je dokument operativnog obrambenog
planiranja koji se izrađuje na temelju prijedloga Godišnjih vojnih prioriteta,
Godišnjeg izvješća o spremnosti obrambenog sustava, provođenju kadrovske
politike i ukupnom stanju u Oružanim snagama i Srednjoročnog plana razvoja
Ministarstva obrane i Oružanih snaga, prioriteta i interesa državne i obrambene
politike, stanja realizacije planova i programa te financijskih smjernica
financiranja obrane u prvoj programskoj godini, a kojim ministar obrane utvrđuje
polazišta za donošenje odluke o izvršenju obrambenog proračuna i upućuje na
prioritetne funkcije čijom će se konkretnom programskom realizacijom podržavati
interesi nacionalne obrane.

Nositelj
izrade dokumenta iz stavka 1. ovog članka je Uprava za obrambenu politiku u
suradnji s ostalim ustrojstvenim jedinicama Ministarstva obrane. Dokument se
svake godine do 15. svibnja dostavlja Vijeću na raspravu i usklađivanje, koje
ga do 25. svibnja podnosi ministru obrane na usvajanje. Krajnji rok za donošenje
dokumenta je kraj svibnja.

Članak
13.

Plan
Oružanih snaga Republike Hrvatske je težišno kratko­ročni, ali dijelom i
srednjoročni planski dokument u kojem se jasno iskazuju načini kojima će Oružane
snage doprinijeti postizanju vizija, ciljeva i zadaća postavljenih dokumentima
strategijskog i razvojnog planiranja, te resursi potrebni za njihovo
ostvarivanje. Plan Oružanih snaga definira i projekciju vojnih sposobnosti Oružanih
snaga potrebnih za ispunjenje zahtjeva postavljenih u nacionalnim strategijama.

U Planu
Oružanih snaga razrađuju se smjernice koje su definirane Godišnjim vojnim
prioritetima i Godišnjim smjernicama obrambenog planiranja u konkretne programe
i aktivnosti rada Oružanih snaga.

Plan
Oružanih snaga je temelj za izradu prijedloga Godišnjih planova rada
ustrojstvenih jedinica Glavnog stožera i Oružanih snaga.

Nositelj
izrade Plana Oružanih snaga je Glavni stožer do 15. lipnja a odobrava ga načelnik
Glavnog stožera do kraja lipnja.

Članak
14.

Godišnje
izvješće o spremnosti obrambenog sustava, provo­đenju kadrovske politike i
ukupnom stanju u Oružanim snagama je dokument kojim se prezentira stanje
obrambenog sustava na razini prethodne godine, te ocjena o utjecaju izvršenja
programa na stanje vojnih sposobnosti, ostvarivanje općih i posebnih
strategijskih ciljeva te pojedinih konkretnih odluka obrambene politike vezanih
uz angažiranje i zadaće pojedinih elemenata definiranih vojnih sposobnosti.

Podloga
za izradu Godišnjeg izvješća o spremnosti obrambenog sustava, provođenju
kadrovske politike i ukupnom stanju u Oružanim snagama su analize realizacije
projekata i aktivnosti u prethodnoj godini dobivene od nositelja programa, te
procjene ostvarenja programa u tekućoj godini koje izrađuje Uprava za financije
i proračun.

Zaključci
sadržani u ovom izvješću predstavljaju osnovu za reviziju dokumenata razvojnog
planiranja, te za izradu sljedećih Godišnjih vojnih prioriteta i Godišnjih
smjernica obrambenog planiranja.

Nositelj
izrade dokumenta je Inspektorat obrane, u suradnji s ustrojstvenim jedinicama
Ministarstva obrane po pitanjima uskla­đenosti sa dokumentima razvojnog planiranja,
te po pitanjima stanja pojedinih programa.

Izvješće
iz stavka 1. ovoga članka podnosi se na raspravljanje i usuglašavanje Vijeću do
25. ožujka za prethodnu godinu.

Vijeće
dostavlja usuglašeno Godišnje izvješće o spremnosti obrambenog sustava, provođenju
kadrovske politike i ukupnom stanju u Oružanim snagama ministru obrane do 5.
travnja, a ministar obrane ga do 10. travnja odobrava i upućuje Vladi Republike
Hrvatske. Na prijedlog Vlade, Hrvatski sabor raspravlja i usvaja Godišnje izvješće
o spremnosti obrambenog sustava, pro­vođenju kadrovske politike i ukupnom
stanju u Oružanim snagama.

III.
PROGRAMIRANJE

Članak 15.

Programiranje je kontinuirani proces u kojem se
usvojeni planovi razrađuju kroz projekte i aktivnosti, glavne proračunske
kategorije i programske godine te se provodi analiza predloženih programa sa
stajališta utjecaja na spremnost ukupnog obrambenog sustava, a prema
definiranim prioritetima financiranja.

Članak 16.

Programski elementi su:

– 1 razina: ustrojstvene jedinice Ministarstva
obrane.

– 2 razina: granska zapovjedništva, Zapovjedništvo za
logistiku i Združeno zapovjedništvo za izobrazbu i obuku.

– 3 razina: korpusi, granska zapovjedništva za
izobrazbu i obuku, flota, vojno pomorski sektori.

– 4 razina: samostalna bojna, brigada, zrakoplovna
baza, instituti i druge postrojbe i ustanove iste razine.

Članak 17.

Dokumenti programiranja su:

– Smjernice programiranja

– Prijedlog programa

– Obrambeni program Ministarstva obrane.

Članak 18.

Smjernice programiranja definiraju tehniku i postupke
formiranja prijedloga programa na razini Ministarstva obrane i Oruža­nih snaga,
suradnju nositelja programa, nositelja aktivnosti, pro­jektnih timova,
programskih elemenata, način objedinjavanja pri­jedloga programa, financijske
okvire, rokove, načine dostavljanja i oblik izrađenih prijedloga te druge
parametre koji imaju utjecaj na način oblikovanja prijedloga programa. Odnose
se na šesto­godišnje razdoblje.

Smjernice programiranja izrađuje Uprava za financije
i pro­račun u suradnji s Upravom za programe, financije i proračun Glavnog stožera
i Upravom za obrambenu politiku do 20. rujna.

Članak 19.

Nositelji aktivnosti i projektni timovi na temelju
Smjernica programiranja koje su im dostavljene od nositelja programa planiraju
financijska sredstva za potrebe provođenja aktivnosti i projekata temeljem
objedinjenih prijedloga programskih elemenata 1 i 2 razine koji sudjeluju u
provedbi aktivnosti odnosno projekata.

Članak 20.

Prijedlozi financijskih sredstava za aktivnosti i
projekte (prema glavnim proračunskim kategorijama) sadrže i popis personalnih i
materijalnih resursa potrebnih za provođenje aktivnosti i projekata, uključujući
i popis programskih elemenata koji će sudjelovati u njihovoj provedbi.

Prijedlozi, nadalje sadrže opis dinamike tijekom
godina, te opis (s navedenim potrebnim ukupnim resursima) cijelog projekta ako
se isti proteže na više od jedne godine.

U slučaju da dostupna financijska sredstva ne
dozvoljavaju financiranje svih prijedloga aktivnosti i projekata potrebno je
izraditi listu prioriteta koja predstavlja osnovni kriterij pri dono­šenju
odluke o financiranju.

Članak 21.

Nositelji programa objedinjavaju prijedloge
aktivnosti i pro­jekata iz svoje nadležnosti, te iz tako objedinjenih
prijedloga izrađuju dokument Prijedlog programa.

Prijedlog programa sadrži objedinjene sve prijedloge
aktivnosti i projekata unutar pojedinog programa za naredno šesto­godišnje
razdoblje pri čemu se svake godine usklađuju ranije izrađeni prijedlozi te se
dodaje nova programska godina.

Nositelj programa u suradnji s nositeljima aktivnosti
i pro­jektnim timovima analizira utemeljenost procjene personalnih,
materijalnih i financijskih resursa za svaku aktivnost ili projekt, usklađenost
liste prioriteta s planskim dokumentima te definira listu neusklađenih pitanja.

Članak 22.

U Prijedlogu programa navode se zahtjevi za ukupno
potrebnim personalnim, materijalnim i financijskim resursima grupiranim po
aktivnostima i projektima, programskim elementima, programskim godinama,
glavnim proračunskim kategorijama i prioritetima.

Nositelji programa svoje Prijedloge programa
dostavljaju Upravi za financije i proračun do sredine siječnja.

Članak 23.

Glavne proračunske kategorije su:

– operativni troškovi

– opremanje i izgradnja

– istraživanje i razvoj

– ostali troškovi

– ostali prihodi i isplate.

Članak
24.

Uprava
za financije i proračun objedinjuje sve Prijedloge programa i sumira ukupne
zahtjeve za personalnim, materijalnim i financijskim resursima te s tako
objedinjenim podacima provodi odgovarajuće analize kojima procjenjuje utjecaj
financiranja svih prijedloga na očekivana proračunska sredstva u programskom
razdoblju.

Uprava
za financije i proračun u suradnji s Upravom za programe, financije i proračun
Glavnog stožera priprema izvješće o provedenim analizama, te ga prilaže uz
objedinjene prijedloge programa u prijedlogu dokumenta Obrambeni program
Ministarstva obrane.

Članak 25.

Prijedlog
Obrambenog programa Ministarstva obrane objedinjava sve Prijedloge programa, te
donosi prosudbu posljedica financiranja predloženih aktivnosti i projekata i
ukupnih programa s obzirom na ciljeve i zadaće koji proizlaze iz dokumenata
razvojnog i operativnog planiranja. Također sadrži analizu mo­guć­nosti
realizacije u odnosu na procjenu dostupnih sredstava. Odnosi se na naredno šestogodišnje
razdoblje, pri čemu se svake godine usklađuju ranije izrađeni prijedlozi te se
dodaje nova programska godina.

Procjene
utjecaja financiranja predloženih programa, kao i objedinjavanje svih
prijedloga vrši Uprava za financije i proračun u suradnji s Upravom za
programe, financije i proračun Glavnog stožera i s nositeljima programa.

Prijedlog
Obrambenog programa Ministarstva obrane do­stav­lja se na raspravu Vijeću do
10. ožujka.

Članak
26.

Vijeće
raspravlja i usuglašava prijedloge programa iz dokumenta Prijedlog Obrambenog
programa Ministarstva obrane pri tome koristeći rezultate analiza koje je
izradila Uprava za financije i proračun. Ukoliko se ukaže potreba, Vijeće
poziva nositelje programa, aktivnosti i čelnike projektnih timova da dodatno
obrazlože prijedloge. Prijedlog Obrambenog programa Ministarstva obrane zajedno
s preporukama, primjedbama i prijedlozima Vijeće do 20. ožujka dostavlja
nositeljima programa na razradu i doradu.

Članak 27.

Nositelji programa u suradnji s nositeljima
aktivnosti i projektnim timovima usklađuju svoj Prijedlog programa, u skladu s
preporukama, primjedbama i prijedlozima Vijeća.

Tako usklađen dokument svaki nositelj programa šalje
Upravi za financije i proračun do 20. travnja.

Članak 28.

Uprava za financije i proračun u suradnji s Upravom
za programe, financije i proračun Glavnog stožera objedinjuje prijedloge svih
programa u dokumentu Obrambeni program Ministarstva obrane, te ga ponovno do
kraja travnja dostavlja Vijeću.

Članak 29.

Vijeće vrši konačnu raspravu i usuglašavanje te do
20. svib­nja dostavlja Obrambeni program Ministarstva obrane ministru obrane na
usvajanje.

Članak 30.

Obrambeni program Ministarstva obrane sadrži
cjelokupnu programsku strukturu Ministarstva obrane i Oružanih snaga odnosno
sve odobrene aktivnosti i projekte, programske elemente koji će u programima
sudjelovati, nositelje aktivnosti, te financijske projekcije (po glavnim proračunskim
kategorijama) i dinamiku za sve aktivnosti i projekte za prethodnu, tekuću,
proračunsku, te pet programskih godina.

Obrambeni program Ministarstva obrane usvaja ministar
obrane do kraja svibnja.

Članak 31.

Obrambeni program Ministarstva obrane sastoji se od 7
programa:

Program broj 1: Funkcioniranje Oružanih snaga

Program broj 2: Obuka i ostale aktivnosti Oružanih
snaga

Program broj 3: Izobrazba i profesionalni razvoj

Program broj 4: Opremanje i modernizacija

Program broj 5: Objekti i infrastruktura

Program broj 6: Međunarodna suradnja

Program broj 7: Upravni i opći poslovi

Članak 32.

Svakom programu dodijeljen je nositelj programa.
Nositelji programa bit će određeni u Metodologiji SPPP-a.

Aktivnosti i nositelji aktivnosti odredit će se u
Smjernicama programiranja.

Projektni timovi određuju se prema ukazanim potrebama
posebnom odlukom ministra obrane.

Članak 33.

Provedba usvojenih programa je u nadležnosti
nositelja programa.

Provedba usvojenih programskih aktivnosti i projekata
je u nadležnosti nositelja aktivnosti i projektnih timova.

IV.
IZRADA PRORAČUNA

Članak
34.

U fazi
izrade proračuna programski elementi razine određene Smjernicama za izradu
proračuna izrađuju prijedloge proračuna prema svojoj nadležnosti za godinu
izrade proračuna prema odobrenim programima, a po računima iz Računskog plana
Ministarstva obrane.

Programski
elementi izrađuju i projekcije proračuna za slje­deće dvije godine po glavnim
proračunskim kategorijama, sukladno projekcijama iz prijedloga Obrambenog
programa Ministarstva obrane.

Članak 35.

Dokumenti
izrade proračuna su:

–
Smjernice za izradu proračuna Ministarstva obrane

–
Prijedlog proračuna Ministarstva obrane

– Proračun
Ministarstva obrane.

Članak
36.

Obrambeni
program Ministarstva obrane odnosno njegova prva programska godina temelj je za
izradu Prijedloga proračuna Ministarstva obrane za narednu proračunsku godinu.

Članak
37.

Uprava
za financije i proračun na temelju prijedloga Obrambenog programa Ministarstva
obrane izrađuje i dostavlja do 20. svibnja programskim elementima 1. razine
Smjernice za izradu pro­računa Ministarstva obrane radi iskazivanja planiranih
rashoda.

Članak 38.

Smjernice
za izradu proračuna Ministarstva obrane definiraju način na koji će se
prikupiti, strukturirati i dostaviti planirani rashodi po odobrenim
aktivnostima i projektima za programske elemente razine određene Smjernicama za
izradu proračuna.

Članak
39.

Programski
elementi izrađuju vlastiti prijedlog proračuna za proračunsku godinu na osnovu
odobrenih aktivnosti i projekata i dobivenih smjernica te projekcije proračuna
za sljedeće dvije godine. Vlastiti prijedlog proračuna programskog elementa
obuh­vaća planirane rashode po stavkama Računskog plana Ministarstva obrane za
odobrene aktivnosti i projekte u čijoj provedbi sudjeluje.

Članak 40.

Programski
elementi više razine usklađuju i objedinjuju pri­jedloge proračuna podređenih
programskih elemenata za sljedeću proračunsku godinu i projekcije proračuna za
naredne dvije godine, te objedinjeni prijedlog proračuna dostavljaju svojom
uspravnicom Upravi za financije i proračun najkasnije do 15. lipnja. U
objedinjenom prijedlogu proračuna moraju biti vidljivi rashodi programskih elemenata
po odobrenim programima, aktivnostima, projektima i stavkama Računskog plana
Ministarstva obrane.

Članak
41.

Uprava
za financije i proračun objedinjava prijedloge programskih elemenata i na
temelju njih izrađuje Prijedlog proračuna Ministarstva obrane, koji dostavlja
na raspravu Vijeću do kraja lipnja.

Članak 42.

Prijedlog
proračuna Ministarstva obrane sadrži rashode programskih elemenata razine
zahtijevane od Ministarstva financija, predviđene za proračunsku godinu (po
zahtijevanoj analitici Ra­čunskog plana Ministarstva obrane) te procjenu
rashoda za sljedeće dvije fiskalne godine.

Članak
43.

Vijeće
pregledava Prijedlog proračuna Ministarstva obrane i priprema prijedloge za
usklađivanje do 20. srpnja.

Uprava
za financije i proračun temeljem prijedloga Vijeća šalje Prijedlog proračuna
nositeljima programa na doradu.

Članak
44.

Sve
izmjene i dopune Prijedloga proračuna nositelji programa izrađuju u suradnji s
nositeljima aktivnosti i projektnim timovima te programskim elementima na koje
se isti odnose.

Članak
45.

Uprava
za financije i proračun dostavlja nositeljima programa naputke za eventualne
izmjene i dopune Prijedloga proračuna Ministarstva obrane, na osnovu Odluke
ministra obrane, u skladu sa zahtjevima Ministarstva financija ili Vlade
Republike Hrvatske a temeljem prijedloga Vijeća.

Članak
46.

Uprava
za financije i proračun objedinjuje dorađene prijedloge proračuna i na temelju
njih izrađuje Prijedlog proračuna Ministarstva obrane, koji dostavlja Vijeću na
završnu ocjenu i uskla­đivanje.

Prijedlog proračuna Ministarstva obrane odobrava
ministar obrane.

Članak 47.

Nakon donošenja Državnog proračuna i Proračuna
Ministarstva obrane kao dijela Državnog proračuna, vrši se konačna razrada
Proračuna Ministarstva obrane.

Članak 48.

Proračun Ministarstva obrane sastoji se od dva
dijela:

– Knjiga 1: Opći dio

– Knjiga 2: Analitika po programima, aktivnostima,
projektima i programskim elementima.

Članak 49.

Knjiga 1: Opći dio sadrži:

– polazne osnove pri izradi proračuna za proračunsku
godinu

– udio proračuna Ministarstva obrane u Državnom proračunu

– zbirni pregled proračuna prema osnovnim računima Ra­čun­skog
plana Ministarstva obrane

– zbirni pregled po glavnim proračunskim kategorijama

– prikaz planiranih prihoda koji se ostvaruju
prodajom roba i usluga

– prikaz rashoda koji se financiraju iz prihoda
ostvarenih prodajom roba i usluga.

Članak 50.

Knjiga 2: Analitika po programima, aktivnostima,
projektima i programskim elementima sadrži:

– strukturu programa prema aktivnostima i projektima

– strukturu aktivnosti i projekata prema stavkama Računskog
plana Ministarstva obrane i glavnim proračunskim kategorijama

– strukturu rashoda programskih elemenata prema
stavkama Računskog plana Ministarstva obrane.

V.
IZVRŠENJE PRORAČUNA

Članak 51.

Vremenski tijek faze izvršenja proračuna definiran je
Zakonom o izvršavanju Državnog proračuna za konkretnu godinu.

Članak 52.

Uprava za financije i proračun izrađuje i dostavlja
izvode iz Proračuna Ministarstva obrane za programske elemente definirane
razine preko njima nadređenih ustrojstvenih jedinica.

Uprava za financije i proračun izrađuje i dostavlja
programskim elementima definirane razine »Godišnje ovlasti za financiranje iz
proračuna« sukladno provedbenim propisima za izvršenje proračuna.

Članak 53.

Temeljem Proračuna Ministarstva obrane, Uprava za
financije i proračun u suradnji s nositeljima programa izrađuje dinamički plan
realizacije proračuna te ga dostavlja programskim elementima definirane razine.

Članak 54.

Uprava za financije i proračun prati izvršenje Proračuna
Ministarstva obrane prema definiranoj dinamici te izrađuje izvješća o
realizaciji proračuna prema:.

– odobrenim
programima

– aktivnostima i projektima

– programskim elementima

– osnovnim računima iz Računskog plana Ministarstva
obrane

– glavnim proračunskim kategorijama.

Uprava za financije i proračun izrađuje i dostavlja
programskim elementima tromjesečna izvješća o izvršenju njihovog dijela proračuna
a ministru obrane mjesečna, tromjesečna, polu­godišnja i godišnja izvješća o
ukupnom izvršenju Proračuna Ministarstva obrane.

Članak 55.

U slučaju rebalansa Državnog proračuna te Proračuna
Ministarstva obrane, Uprava za financije i proračun pokreće postupak rebalansa
proračuna prema procedurama za izradu proračuna sukladno odlukama ministra
obrane.

Članak 56.

Svi nositelji aktivnosti i projektni timovi dužni su
do 20. lip­nja pripremiti procjenu razine realizacije aktivnosti i projekata iz
tekuće godine, te predložiti odgovarajuće mjere za eventualnu preraspodjelu
sredstava i promjenu razine financiranja pojedine aktivnosti ili projekta ako
se pokaže da je to neophodno kako bi se realizirali postavljeni obrambeni
ciljevi. Ove procjene šalju nadležnom nositelju programa.

Nositelji programa do 10. srpnja raspravljaju i
usuglašavaju procjene te ih sa svojim primjedbama i prijedlozima prosljeđuju
Vijeću.

Vijeće raspravlja i usuglašava procjene realizacije
programa do 20. srpnja i priprema preporuke ministru obrane za pokretanjem
procesa preraspodjele odobrenih financijskih sredstava za tekuću godinu ili za
zahtijevanje dodatnih sredstava od Vlade Republike Hrvatske.

Članak 57.

Ako tijekom tekuće godine ministar obrane na
prijedlog Vijeća donese odluku o izvanrednom financiranju novih aktivnosti ili
promjeni opsega financiranja planiranih aktivnosti i proje­kata, Uprava za
financije i proračun u suradnji s nositeljima programa pokreće postupak za
internu preraspodjelu proračunskih sredstava ili za zahtijevanje dodatnih
sredstava od Vlade Repub­like Hrvatske.

Internu preraspodjelu proračunskih sredstava ili
zahtijevanje dodatnih sredstava od Vlade Republike Hrvatske odobrava ministar
obrane.

VI.
UPRAVLJANJE I NADZOR

Članak
58.

Usmjeravanje,
upravljanje i nadzor nad procesima SPPP-a u nadležnosti je Vijeća.

Sastav
Vijeća, kojim predsjedava zamjenik ministra obrane, a čine ga zamjenik načelnika
Glavnog stožera, predstavnici Ministarstva obrane razine pomoćnika ministra i
zapovjednici grana Oružanih snaga, određuje se posebnom odlukom ministra obrane
na prijedlog zamjenika ministra obrane.

Vijeće
za svoj rad odgovora ministru obrane.

Način
rada Vijeća uređuje se Poslovnikom o radu Vijeća, koji donosi ministar obrane
na prijedlog predsjednika Vijeća.

VII.
NADLEŽNOST

 Članak 59.

Ministar
obrane:

– daje
suglasnost na prijedlog Vojne strategije Republike Hrvatske

– daje
suglasnost i podnosi Vladi Republike Hrvatske Dugoročni plan razvoja Oružanih
snaga

–
usvaja Srednjoročni plan razvoja Ministarstva obrane i Oružanih snaga

–
usvaja Godišnje smjernice obrambenog planiranja

–
odobrava Godišnje izvješće o spremnosti obrambenog sustava, provođenju
kadrovske politike i ukupnom stanju u Oru­žanim snagama

–
usvaja Obrambeni program Ministarstva obrane

–
odobrava Prijedlog proračuna Ministarstva obrane

–
odobrava internu preraspodjelu proračunskih sredstava ili zahtijeva dodatna
sredstava od Vlade Republike Hrvatske

–
odobrava Strategijski pregled stanja vojnih sposobnosti.

Članak
60.

 Vojni savjet, Vojno-tehnički savjet i
Kadrovski savjet raspravljaju prijedloge Dugoročnog plana razvoja Oružanih
snaga i Srednjoročnog plana razvoja Ministarstva obrane i Oružanih snaga.

Članak
61.

Vijeće:

–
usmjerava i nadzire cjelokupne procese SPPP-a

–
raspravlja i usuglašava Dugoročni plan razvoja Oružanih snaga

–
raspravlja i usuglašava Srednjoročni plan razvoja Ministarstva obrane i Oružanih
snaga

–
raspravlja i usuglašava Godišnje smjernice obrambenog planiranja

– raspravlja
i usuglašava Godišnje izvješće o spremnosti obrambenog sustava, provođenju
kadrovske politike i ukupnom stanju u Oružanim snagama

–
raspravlja i usuglašava Obrambeni program Ministarstva obrane

–
raspravlja i usuglašava Prijedlog proračuna Ministarstva obrane

–
inicira izmjene proračuna.

Članak
62.

Nositelji
programa:

–
provode potrebne analize i definiraju prijedloge programa iz svoje nadležnosti
u suradnji s nositeljima aktivnosti i projektnim timovima

– izrađuju
Prijedloge programa

– usklađuju
Prijedloge programa iz svoje nadležnosti u skladu s preporukama Vijeća

– u
suradnji sa Upravom za financije i proračun izrađuju dinamički plan realizacije
proračuna iz svoje nadležnosti.

Članak 63.

Nositelji aktivnosti:

– definiraju strukturu aktivnosti iz svoje nadležnosti

– upravljaju i nadziru realizaciju aktivnosti.

Članak 64.

Programski elementi 1. i 2. razine:

– surađuju s nositeljima aktivnosti i projektnim
timovima pri definiranju i izradi prijedloga svojih aktivnosti i projekata

– planiraju resurse za provedbu zadaća definiranih
programima

– prilagođavaju prijedloge aktivnosti i projekata u
suradnji s nositeljima aktivnosti i projektnim timovima

Programski elementi svih razina:

– razvijaju detaljne prijedloge vlastitog proračuna

– odgovorni su za izvršenje vlastitog proračuna.

Detaljna razrada zadaća i odgovornosti te pregled
programskih elemenata svih razina bit će prikazani u Metodologiji SPPP-a.

VIII.
PRIJELAZNE I ZAVRŠNE ODREDBE

Članak 65.

U slučaju izmjene ustroja, zadaće i izradu dokumenata
propisanih ovim Pravilnikom preuzimaju ustrojstvene jedinice pravne sljednice
izmijenjenih ili ukinutih ustrojstvenih jedinica Ministarstva obrane.

Članak 66.

Ovlašćuje se pomoćnik ministra za financije i proračun
za donošenje Metodologije planiranja, programiranja, izrade i izvr­šenja proračuna
Ministarstva obrane uz prethodno pribavljeno pozitivno mišljenje pomoćnika
ministra za obrambenu politiku za dio koji se odnosi na obrambeno planiranje.

Članak 67.

Danom stupanja na snagu Smjernica za izradu proračuna
Ministarstva obrane za 2005. godinu prestaje važiti Pravilnik o planiranju
materijalnog osiguranja i financiranja Ministarstva ob­ra­ne i oružanih snaga
Republike Hrvatske, urbroj: 512-01-95-70 od 16. siječnja 1995. godine, s
izmjenama i dopunama urbroj: 512-01-96-3103 od 18. studenoga 1996. godine ,
urbroj: 512-01-97-1046 od 17. travnja 1997, urbroj: 512-01-98-2855 od 30.
listopada 1998. godine i urbroj: 512-01-00-1981 od 21. prosinca 2000 godine,
osim odredbi glave III. koje ostaju na snazi do 31. prosinca 2004. godine.

Članak 68.

Ovaj Pravilnik stupa na snagu osmoga dana od dana
objave u »Narodnim novinama«.

Klasa: 023-03/03-04/1
Urbroj: 512-01-03-8
Zagreb, 18. veljače 2003.

Ministrica
**Željka Antunović**, v. r.

Pravilnik, NN 38/2003-526